Diari Oficial de la Generalitat Valenciana


Sumari del DOGV 5390, del 17-11-2006 (2006/13182)

ORDE de 11 d'octubre 2006, del conseller d'Empresa, Universitat i Ciència, per la qual es convoquen ajudes per a estades de doctors en centres d'investigació d'excel·lència de la Comunitat Valenciana.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5390

Data del DOGV
:   17-11-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/13412


Data del document
:   11-10-2006

Organisme emissor
:   Conselleria d'Empresa, Universitat i Ciència

Tipus de document
:   Ordre

Descriptors 

:   * projecte d'investigació
    * suport econòmic
    * ajuda pública
    * societat sense fins de lucre
    * universitat
    * personal d'investigació
    * centre d'investigació

ORDE de 11 d'octubre 2006, del conseller d'Empresa, Universitat i Ciència, per la qual es convoquen ajudes per a estades de doctors en centres d'investigació d'excel·lència de la Comunitat Valenciana. [2006/13968]  
La Llei 7/1997, de 9 de desembre, de la Generalitat, de Foment i Coordinació de la Investigació Científica i del Desenvolupament Tecnològic, establix el marc normatiu en el qual s'ha de desplegar l'actuació de la Generalitat en esta matèria i les finalitats essencials que han de perseguir estes activitats de foment i coordinació, entre les quals s'inclouen, específicament, les de millorar tecnològicament el sistema productiu valencià i promoure la difusió i l'aprofitament dels resultats obtinguts de la investigació.  
D'acord amb el que disposa la dita llei, el Programa 542.50 Investigació i Transferència Tecnològica, que s'inclou en els Pressupostos de la Generalitat per a cada exercici, establix i dota un sistema d'ajudes a la investigació que té en els objectius bàsics incrementar els recursos humans del sistema valencià de I+D+i per a facilitar la formació, el perfeccionament, la intercomunicació del personal investigador i la difusió de la investigació, la millora del nivell d'excel·lència i l'enfortiment de la capacitat competitiva del sistema valencià de I+D+i.  
Així mateix, el Decret 96/1998, de 6 de juliol, del Consell, pel qual es regulen la organització de la funció informàtica, la utilització del sistemes d'informació i el registre de fitxers informàtics en l'àmbit de l'administració de la Generalitat, el Decret 87/2002, de 30 de maig, pel qual es regula la utilització de la firma electrònica avançada en la Generalitat i el Decret 18/2004, de 13 de febrer, de creació del Registre Telemàtic i regulació de les notificacions telemàtiques de la Generalitat, establixen i regulen la utilització de mitjans telemàtics en les actuacions administratives, les quals contemplen expressament les ajudes que es convoquen en esta orde com a procediments i tràmits susceptibles de la tramitació per mitjà del Registre Telemàtic de la Generalitat.  
Per tot això, fent ús de les atribucions que em conferix l'article 35 de la Llei de Govern Valencià i el Decret 184/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Empresa, Universitat i Ciència,  
ORDENE  
Article 1. Objecte i finalitat  
L'objecte de la present orde és convocar ajudes per a finançar estades de perfeccionament per a doctors que desitgen participar en un projecte d'investigació, que complete l'etapa de formació. Les estades han de tindre lloc en universitats o en centres d'investigació de prestigi de la Comunitat Valenciana.  
La finalitat de la convocatòria és promoure la mobilitat com a instrument fonamental de transferència de coneixements i tecnologies, la qual ha de possibilitar la incorporació temporal de doctors en centres de prestigi per a perfeccionar i completar la seua formació científica i tècnica, a fi de rendibilitzar al màxim el potencial que representen.  
Article 2. Àmbit  
Els projectes d'investigació a què fa referència l'apartat anterior poden fer referència a totes les àrees del coneixement i de la tecnologia.  
Article 3. Beneficiaris  
Poden ser beneficiaris d'estes ajudes les universitats públiques valencianes, organismes públics d'investigació amb personalitat jurídica pròpia i les entitats públiques o privades amb finalitat investigadora legal o estatutària i personalitat jurídica pròpia, i que no tinguen ànim de lucre, ubicats a la Comunitat Valenciana.  
Poden sol·licitar les ajudes les persones físiques que tinguen les característiques i els requisits que establix l'article 5. Les entitats beneficiàries formalitzen amb els sol·licitants que hagen sigut seleccionats el corresponent contracte laboral segons la convocatòria.  
Article 4. Finançament de la convocatòria  
Esta convocatòria recull accions a desplegar durant l'any 2007. Les concessions han d'estar condicionades a l'existència de crèdit adequat i suficient per a això en els pressupostos de la Generalitat per a l'any 2007.  
El pagament anticipat ha de ser possible si la Llei de Pressupostos de la Generalitat per a l'any 2007 ho establix.  
Article 5. Requisits dels sol·licitants  
Per a accedir a les ajudes que preveu esta convocatòria, els sol·licitants han de tindre a l'acabament del termini de presentació de sol·licituds els següents requisits:  
a) Tindre la nacionalitat espanyola o ser nacional d'un estat membre de la Unió Europea, ser estranger amb permís de residència i de treball a Espanya, o trobar-se en la situació d'excepció a l'autorització de treball que preveu l'article 41 de la Llei Orgànica 8/2000 sobre drets i llibertats dels estrangers a Espanya.  
b) Estar en possessió del títol de doctor i haver-lo obtingut amb posterioritat al 31 de gener de 2004.  
c) Ser admès per la universitat o centre d'investigació per a col·laborar en un grup d'excel·lència.  
Article 6. Formalització de les sol·licituds  
1. Els models d'impresos normalitzats (sol·licituds i la resta de documentació) estaran disponibles en la següent adreça d'internet: http://www.gva.es/industria/invest.htm  
2. Les sol·licituds han d'adequar-se als models normalitzats i han d'emplenar-se pels mitjans telemàtics que faciliten els servidors d'informació de la Conselleria d'Empresa, Universitat i Ciència. Els sol·licitants que no utilitzen la firma electrònica avançada han d'imprimir les pàgines preceptives que resulten de l'ús dels mitjans telemàtics i les han de presentar, una vegada formalitzades amb les corresponents firmes originals en qualsevol dels llocs que preveu la Llei 30/1992, de 26 de novembre, modificada per la Llei 4/99, de Règim Jurídic de les Administracions Públiques i Procediment Administratiu Comú.  
3. L'imprés de sol·licitud ha d'anar acompanyat amb els següents documents:  
a) Fotocòpia del document nacional d'identitat, del document equivalent en el cas de nacionals d'estats membres de la Unió Europea o, en el cas de nacionals dels estats no membres de la Unió Europea, de la targeta d'estranger o d'altra documentació que acredite el compliment del que establix l'article 5. a).  
b) Curriculum vitae de la persona sol·licitant.  
c) Fotocòpia del títol de doctor. En el cas dels títols obtinguts a l'estranger ha de presentar-se fotocòpia de la credencial acreditativa de l'homologació del títol de doctor.  
d) Memòria descriptiva del treball d'investigació que es pretén realitzar.  
e) Document acreditatiu de l'admissió del sol·licitant en el centre de destinació elegit.  
f) Curriculum vitae del responsable del projecte en el centre receptor. Historial cientificotècnic dels últims tres anys de l'equip o grup d'investigació del centre receptor en el qual ha d'integrar-se el candidat.  
g) Resultats científics i tècnics d'altres ajudes concedides per la Generalitat del sol·licitant.  
4. Els sol·licitants han de tindre la conformitat del representant legal o persona en la qual delegue de l'entitat en la qual desitge realitzar l'estada postdoctoral. Per a complimentar este requisit les universitats o entitats d'investigació han d'aportar una relació dels doctors que sol·liciten l'ajuda firmada pel representant legal de l'entitat.  
5. En el cas d'entitats privades, excepte si la documenta ja es troba en poder de l'administració actuant, l'imprés de sol·licitud ha d'acompanyar-se de la còpia dels estatuts o de la documentació acreditativa de la constitució de l'entitat sol·licitant, i còpia del document acreditatiu de la representació legal de la persona dóna conformitat a la sol·licitud en nom de l'entitat sol·licitant, així com de la fotocòpia del seu DNI (en cas de no utilitzar la via de la presentació telemàtica amb firma electrònica avançada).  
Article 7. Termini de presentació  
El termini de presentació de sol·licituds és d'un mes des de l'endemà de la publicació d'esta orde en el Diari Oficial de la Generalitat.  
Article 8. Duració de les ajudes  
Les ajudes a la contractació han de concedir-se inicialment per un període de duració que correspon a l'exercici 2007, es poden renovar, en els successius exercicis pressupostaris, fins a completar un període màxim de 24 mesos, sempre condicionat a l'existència de crèdit adequat i suficient per a això en els pressupostos de la Generalitat en cada exercici.  
La data d'inici de l'ajuda ha de figurar en la resolució de concessió.  
Article 9. Dotació de les ajudes  
Les ajudes han de destinar-se al finançament del cost dels següents conceptes per part de les entitats beneficiàries:  
a) Els contractes dels doctors, amb un salari de 28.000 euros anuals, que han de pagar les entitats beneficiàries en 14 pagues.  
b) La quota empresarial a la Seguretat Social.  
La quantia de l'ajuda ha de ser proporcional a la duració del contracte en l'exercici pressupostari.  
En el cas de sol·licitants estrangers, poden sol·licitar ajudes de viatge fins a un màxim de 1.000 euros.  
Article 10. Instrucció del procediment  
1. L'òrgan encarregat de la instrucció del procediment és la Direcció General d'Investigació i Transferència Tecnològica que, de ofici, acorda totes les actuacions necessàries per a la determinació, el coneixement i la comprovació de les dades en virtut dels quals ha de dictar la resolució.  
2. Si la documentació aportada és incompleta o presenta errades que es poden esmenar ha de requerir-se, per mitjà d'anunci en el servidor d'informació de la Conselleria d'Empresa, Universitat i Ciència (http://www.gva.es/industria/invest.htm) a les entitats o a les persones sol·licitants perquè, en el termini de 10 dies s'esmene la falta o s'acompanye els documents preceptius, amb l'advertència que si no ho fa així, es tindrà per desistit de la seua sol·licitud, d'acord amb el que establix l'article 71 de la LRJAE i amb els efectes que preveu l'article 42.1 de la citada llei. Addicionalment es pot comunicar la dita incidència per correu electrònic.  
3. L'avaluació i la selecció de les sol·licituds s'ha de fer prenent en compte exclusivament la documentació aportada en la sol·licitud, per la qual es prescindix del tràmit d'audiència, de conformitat amb el que disposa l'article 84 de la Llei 30/1992, de 26 de novembre.  
Article 11. Avaluació i selecció de candidats  
1. L'avaluació de les sol·licituds ha de fer-se d'acord amb els següents criteris:  
a) Currículum del candidat o candidata (40%)  
b) Qualitat i interès científic o tècnic del projecte d'investigació i la seua viabilitat (10%)  
c) Historial científic o tècnic del grup o equip d'investigació receptor, així com historial i el prestigi que en l'àrea del projecte té el centre de destinació elegit (20%)  
d) Interès per al desenrotllament de la política de I+D+i de la Comunitat Valenciana (15%)  
e) Resultats de la investigació (patents, publicacions ...) obtinguts de les ajudes i de les beques concedides per la Generalitat amb anterioritat al sol·licitant (15%)  
2. La Direcció General d'Investigació i Transferència Tecnològica pot demanar l'assessorament d'experts designats pel director general d'Investigació i Transferència Tecnològica.  
3. D'acord amb l'avaluació, un òrgan col·legiat format per un nombre imparell de membres, designats pel director general d'Investigació i Transferència Tecnològica, ha d'elevar al director general d'Investigació i Transferència Tecnològica la corresponent proposta de resolució.  
Article 12. Resolució  
1. Una vegada finalitzat el procés d'avaluació, la concessió o la denegació de les ajudes ha d'acordar-se per resolució del director general d'Investigació i Transferència Tecnològica, per delegació del conseller d'Empresa, Universitat i Ciència. La resolució del procediment ha de notificar-se a les persones interessades d'acord amb el que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Als efectes de publicitat les dites resolucions han de publicar-se en el Diari Oficial de la Generalitat, en la pàgina web abans mencionada i en el tauler d'anuncis de la Conselleria.  
2. El termini màxim per a resoldre les sol·licituds presentades i per a la concessió de les ajudes que establix la present convocatòria és de sis mesos des de la data de finalització del termini de presentació de sol·licituds. El còmput d'este termini ha d'interrompre's durant el termini requerit per a l'esmena i millora de la sol·licitud per l'interessat. Transcorregut el dit termini sense que s'haja dictat resolució s'entén desestimada la sol·licitud de concessió d'ajuda, en els terminis previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. L'import de les ajudes regulades en esta orde en cap cas pot ser d'una quantia que, aïlladament o en concurrència amb subvencions i ajudes atorgades per altres administracions o ens públics o privats, de qualsevol nacionalitat, supere el cost de l'activitat que de desplegar el beneficiari. En este cas, quan la subvenció principal siga la de la Generalitat, correspon el reintegrament de l'excés obtingut sobre el cost de l'activitat desplegada.  
Article 13. Obligacions dels beneficiaris  
1. Les persones beneficiàries han de complir les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, General de Subvencions, en relació amb l'article 47 de la Llei d'Hisenda Pública de la Generalitat.  
2. Les persones beneficiàries tenen l'obligació de realitzar les activitats subvencionades en els termes de la resolució de concessió, i a justificar-ne la realització en el terminis establits.  
3. En particular, els beneficiaris tenen l'obligació de:  
a) Realitzar l'activitat que fonamenta la concessió de la subvenció en la data compresa entre l'1 de gener i el 31 de desembre de 2007. Qualsevol canvi que s'introduïsca en les condicions de realització de l'activitat ha de ser comunicat a la Direcció General d'Investigació i Transferència Tecnològica, perquè siga autoritzat o denegat, si procedix.  
b) Acreditar, davant la Direcció General d'Investigació i Transferència Tecnològica la realització de l'activitat o l'adopció del comportament, i també el compliment dels requisits i les condicions que determinen la concessió o el gaudi de l'ajuda.  
c) Facilitar les actuacions de control financer que corresponen a la Intervenció General de la Generalitat i altres òrgans de control de les institucions autonòmiques, en relació amb les subvencions concedides.  
d) Comunicar a la Direcció General d'Investigació i Transferència Tecnològica l'obtenció de subvencions o ajudes per a la mateixa finalitat, procedents de qualsevol administració o ens públic o privat de qualsevol nacionalitat, als efectes del que disposa l'article 30.4 de la Llei de Subvencions.  
e) Reintegrar, quan corresponga segons el que preveu l'article 37 de la Llei 30/2003, de 17 de novembre, General de Subvencions, i en el termini legalment establit, els imports corresponents a les ajudes concedides, i remetre còpia del document acreditatiu del reintegrament a la Direcció General d'Investigació i Transferència Tecnològica. En este últim cas el reintegrament ha d'identificar necessàriament, amb claredat, l'entitat beneficiària i la denominació del projecte per al qual es va atorgar l'ajuda. No es poden concedir altres ajudes a l'entitat beneficiària, en el mateix exercici ni en exercicis posteriors, si no s'ha procedit al reintegrament.  
f) Quan les entitats beneficiàries hagen d'aportar, d'acord amb la legislació que els és d'aplicació garanties per a la bestreta de les subvencions, la garantia consistix en una aval bancari per import igual a la bestreta.  
g) Fer constar en les memòries anuals que es redacten, i també en els treballs i les activitats realitzades, el patrocini de la Generalitat.  
h) Realitzar una declaració responsable que no estan immersos en les prohibicions que preveu l'article 13 de la Llei 30/2003, General de Subvencions, que es formula amb anterioritat a la resolució de concessió i a la proposta de pagament, amb exprés esment de trobar-se al corrent en el pagament de les obligacions per reintegrament de subvencions.  
i) Formalitzar els contractes previstos en esta convocatòria, en el termini indicat en la resolució de concessió.  
j) Vetlar per l'adequat desplegament del programa de formació.  
k) Comunicar a la Direcció General d'Investigació i Transferència Tecnològica les renúncies que es produïsquen en el termini de tres dies des del moment que es produïsquen.  
l) Justificar la subvenció d'acord amb l'article 17 de la present orde, en els termes i terminis assenyalats en la resolució de concessió, que han de ser com a màxim els assenyalats en el mencionat article.  
4. La present sol·licitud comporta, excepte denegació expressa del sol·licitant, autoritzar a l'òrgan gestor per a demanar els certificats que ha d'emetre l'Agència Estatal d'Administració Tributària, la Tresoreria General de la Seguretat Social i la Conselleria d'Economia, Hisenda i Ocupació que acrediten el compliment del sol·licitant de les obligacions tributàries amb la Seguretat Social, en els termes establits en l'Orde de 30 de maig de 1996.  
5. Les entitats beneficiàries una vegada dictada la resolució de concessió d'ajudes han de presentar la fitxa de manteniment de tercers amb les dades de domiciliació bancària, en els casos que resulte necessari.  
Article 14. Obligacions del personal doctor contractat  
1. El personal doctor contractat té l'obligació de:  
a) Incorporar-se a la universitat o centre d'investigació corresponent en el termini previst en la resolució de concessió i notificar esta incorporació a la Direcció General d'Investigació i Transferència Tecnològica dins dels 10 dies següents a la data en què es produïsca, per mitjà de la presentació de l'imprés corresponent. Si no s'incorpora o no notifica la incorporació en els terminis citats, es considera que renuncia al contracte.  
b) Realitzar les activitats i complir els requisits contemplats en els programes de formació i d'especialització en la investigació amb profit, s'han d'atendre a les normes de funcionament de l'organisme o institució en què es despleguen les seus activitats.  
c) Presentar en la Direcció General d'Investigació i Transferència Tecnològica, en el termini d'un mes des de la finalització del contracte, independentment de la causa que motiva la finalització, una memòria de tot el treball realitzat en el període global subvencionat i un exemplar de totes les publicacions, articles i treballs que es puguen derivar del dit treball i els resultats obtinguts.  
d) Per a qualsevol canvi del projecte d'investigació, de director o de grup, ha de sol·licitar-se autorització per escrit a la Direcció General d'investigació i Transferència Tecnològica.  
El director general d'Investigació i Transferència Tecnològica, vista la documentació aportada, resol l'autorització o no del canvi proposat.  
2. Les entitats beneficiàries poden autoritzar l'ajornament de la contractació del personal investigador en formació a sol·licitud d'este, per raons justificades, amb la conformitat del representant legal de l'entitat, per un període no superior a sis mesos des de la data indicada en la resolució de concessió, s'ha de comunicar a la Direcció General d'Investigació i Transferència Tecnològica per a l'aprovació. Este període es considera no recuperable.  
Article 15. Gastos subvencionables  
Les ajudes previstes en esta convocatòria tenen la forma de subvenció, que ha de complir el que disposa l'article 31 de la Llei 30/2003, de 17 de novembre, General de Subvencions.  
En cap cas són subvencionables els gastos que exclou este article. En este sentit, els tributs són gastos subvencionables quan el beneficiari de la subvenció els ha pagat efectivament. No es consideren gastos subvencionables, en cap cas, els impostos indirectes quan són susceptibles de recuperar o compensar, ni els impostos personals sobre la renda.  
Article 16. Seguiment i control de les actuacions  
1. El director general d'Investigació i Transferència Tecnològica, ha d'establir els procediments adequats per a això, i designa, si és el cas, els òrgans, les comissions o els expertes que estime necessaris per a realitzar les oportunes actuacions de seguiment i comprovació de l'aplicació de l'ajuda.  
2. Qualsevol alteració de les condicions tingudes en compte per a la concessió, o, si és el cas, l'obtenció amb posterioritat a la presentació de la sol·licitud d'altres ajudes públiques o privades que, en el conjunt, superen el cost de l'activitat, poden donar lloc a la modificació de la resolució de concessió o minoració de la subvenció concedida.  
3. L'incompliment total o parcial dels requisits i les obligacions establides en la present orde i en la resta de normes que són d'aplicació, així com les condicions que en el seu cas s'establisquen en la corresponent resolució de concessió ha de comportar, amb l'audiència prèvia a la persona interessada:  
a) Deixar sense efecte la subvenció concedida o minorar-la, en cas d'incompliment parcial de l'actuació o justificació per quanties inferiors.  
b) Si es produïx el cobrament anticipat, reintegrament total o parcial de l'ajuda concedida, junt als interessos legals corresponent, d'acord amb el que disposa l'article 47 de la Llei d'Hisenda Pública de la Generalitat.  
En particular, són causes d'incompliment les següents:  
a) Incompliment de l'obligació de justificar en els termes establits o la justificació és insuficient.  
b) Incompliment de la finalitat per a la qual va ser concedida l'ajuda.  
c) Quan resulte acreditada, a través del seguiment que de les accions subvencionades efectue la Direcció General d'Investigació i Transferència Tecnològica, la inadequació del gasto efectivament realitzat al proposat i adjudicat.  
4. En l'exercici de les funcions d'inspecció o de control, es deduïxen indicis de la incorrecta obtenció, gaudi o destinació de l'ajuda percebuda, els agents encarregats de les dites funcions poden acordar la retenció de les factures, documents equivalent o substitutius i de qualsevol altre document relatiu a les operacions en què es manifesten els dits indicis.  
Article 17. Justificació de les ajudes  
1. Els beneficiaris d'estes ajudes han de, d'acord amb el que disposa l'article 14 de la Llei de Subvencions, acreditar la realització de l'activitat d'investigació i el compliment de la finalitat que determine la concessió i gaudi de la subvenció.  
2. Sense prejuí de les instruccions que puga dictar el director general d'Investigació i Transferència Tecnològica, els beneficiaris tenen l'obligació de presentar la següent documentació com a justificació del pagament de les ajudes rebudes:  
a) Les universitat públiques valencianes, el Consell Superior d'Investigacions Científiques i les entitats de l'article 64 de la Llei d'Hisenda Pública de la Generalitat han de justificar les ajudes per mitjà de certificació expedida per l'òrgan competent on s'ha d'expressar que l'ajuda concedida ha sigut correctament assentada en la comptabilitat de l'entitat; que els fons han segut destinats a realitzar l'activitat per a la qual van ser concedits i que la documentació original acreditativa del gasto realitzat i efectivament pagat es troba en les dependències d'esta, a disposició de la Direcció General d'Investigació i Transferència Tecnològica, de la Intervenció General de la Generalitat i de la Sindicatura de Comptes, s'adjunta una relació detallada dels gastos realitzats en les actuacions a les quals dóna suport esta subvenció.  
b) La resta d'entitats, públiques o privades, han de presentar els originals o còpies compulsades dels justificants dels gastos realitzats i efectivament pagats com a conseqüència de les actuacions a què dona suport esta subvenció, a nom de l'entitat beneficiària, expedit d'acord amb la normativa vigent. Per ala justificació dels gastos de personal realitzats s'han de presentar les còpies dels contractes i de les nòmines s'han d'acompanyar amb els butlletins de cotització TC1 i TC2 del personal contractat, i com a justificants de pagament efectiu es considera suficient el rebut del contractat, firmat i amb la data, per la totalitat del pagaments que s'han realitzat en el període computable, o poden presentar-se els justificants bancaris de l'eixida dels fons. Per a la justificació dels gastos de viatge han d'aportar factures i la resta de document de valor probatori equivalent amb validesa en el tràfic jurídic i mercantil o amb eficàcia administrativa i també els rebuts o transferències bancàries.  
c) Aportar una declaració responsable acreditativa del compliment de les obligacions establides en la Llei 38/2003, de 17 de novembre, General de Subvencions  
d) S'ha de justificar el compliment de les normes sobre seguiment cientificotècnic per mitjà d'una breu memòria (màxim 10 folis) on s'especifiquen totes les publicacions, patents, aportacions a congressos i la resta de resultats de les investigacions.  
3. El termini per a la presentació de les justificacions acaba el 31 de gener de 2008 si és pagament anticipat i el 15 de desembre de 2007 en la resta dels casos, excepte que es fixe un termini diferent en la resolució de concessió.  
Article 18. Cessió de dades  
La participació en la present convocatòria implica l'acceptació de la cessió, a favor de les administracions públiques, de les dades que conté la sol·licitud presentada com, si és el cas, en la resolució de concessió, a efectes estadístics, d'avaluació i de seguiment.  
Article 19. Principis que han de respectar les entitats d'investigació  
1. Els projectes han de respectar els principis fonamentals que establix la Declaració Hèlsinki (Assemblea Mèdica Mundial), en el Conveni del Consell d'Europa relatiu als drets humans i la Biomedicina, en la Declaració Universal de la UNESCO sobre el genoma Humà i els drets humans, així com els requisits establits en la legislació espanyola en l'àmbit de la investigació Biomèdica, la protecció de dades i la Bioètica.  
2. El projectes que impliquen investigació en humans o la utilització de mostres d'origen humà han de disposar la preceptiva autorització que emet el comitè d'Ètica corresponent, constituït d'acord amb la normativa legal vigent. L'autorització ha de ser expedida pel president o secretari del dit comitè, i s'hi farà constar la referència a l'acta de la sessió en què es prengué l'acord.  
1. Els projectes que impliquen experimentació animal han d'atendre el que disposa la normativa vigent i en particular el Reial Decret 120/2005 sobre protecció dels animals utilitzats per a l'experimentació i altres finalitat científiques.  
2. Els projectes que impliquen la utilització d'organismes modificats genèticament han d'atendre el que disposa la Llei 9/2003, de 25 d'abril, sobre la utilització Confinada, Alliberament Voluntari i Comercialització d'Organismes Modificats Genèticament i el Reglament de desplegament.  
Article 20. Responsabilitats  
La Generalitat no és responsable de l'actuació del personal investigador beneficiari de les ajudes, ni els danys i els prejuís que puguen esdevenir, sempre que els dits danys o perjuís siguen imputables a este.  
Article 21. Normes supletòries  
En allò no previst en la present orde se seguirà les normes que siguen d'aplicació, i en especial les següents:  
a) La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
b) El text Refós de la Llei d'Hisenda Pública de la Generalitat aprovat per Decret Legislatiu de 26 de juny de 1991.  
c) La Llei de Pressupostos de la Generalitat per a l'exercici a què corresponen les ajudes.  
d) La Llei 38/2003, de 17 de novembre, General de Subvencions   
Disposicions Finals  
Primera  
Es faculta el director general d'Investigació i Transferència Tecnològica perquè dicte les resolucions necessàries per a l'aplicació, desplegament o interpretació de la present orde, i es delega en ell la competència per a resoldre la concessió o la denegació de les ajudes a què fa referència esta convocatòria, així com la autorització i la disposició del crèdit, la formulació de propostes de pagament d'estes, i la resta d'actes de gestió comptable per a l'execució de la resolució.  
Segona  
La present orde entrarà en vigor l'endemà de la seua publicació en el Diari Oficial de la Generalitat Valenciana.  
D'acord amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, contra la present orde, que posa fi a la via administrativa, es pot interposar potestativament recurs de reposició o plantejar directament recurs contenciós administratiu, en els terminis que s'indiquen a continuació:  
a) El recurs de reposició s'ha d'interposar davant el conseller d'Empresa, Universitat i Ciència en el termini d'un mes comptador des de l'endemà de la publicació de la present orde en el Diari Oficial de la Generalitat.  
b) El recurs contenciós administratiu s'ha de plantejar davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació de la present orde en el Diari Oficial de la Generalitat.  
València, 11 d'octubre 2006  
El conseller d'Empresa, Universitat i Ciència  
Justo Nieto Nieto